吴潜
久雨喜晴检阅计院纪以舂容之篇敬用韵为谢
乐天何爱咏，尧夫非好吟。
愧乏康济术，粗怀饥溺心。
弥旬雨翻屋，耄倪泣苍{左昏右页}。
微臣职刍牧，痒痛入肌深。
行若负刺芒，坐如隐毡鍼。
再拜告神明，寸心秉坚金。
蠲租还已债，议狱并弛刑。
但求讲实政，何暇竞虚名。
天威咫尺临，昏翳忽开明。
宿苗既丰硕，穉秧靡飘淫。
阿香亦效灵，排阴吐洪音。
推出太阳辉，天外旋收声。
老守宽近忧，濁醪呼客斟。
客有劝翁归，前身岂傅霖。